Resolució 135/2020, de 14 de febrer
Administració: Ajuntament de Blanes
Resposta a preguntes formulades per un grup municipal en sessió plenària; Targeta d'aparcament a favor d'un regidor.
Dades del pagament de l'impost de circulació del vehicle privat d'un regidor.
El procediment d'accés a la informació pública de l'LTAIPBG no empara que s'exigeixi a l'Ajuntament que respongui les preguntes que li va formular un regidor (que no té cap relació amb la persona reclamant, segons manifesta) o que entri més en el fons de la qüestió, sinó solament, per al cas que s'hagi donat resposta escrita al regidor prèviament a la sol·licitud, que se li lliuri còpia a la persona reclamant.
L'Ajuntament ha aplicat correctament el límit previst a l'article 21.2 LTAIPBG (informació protegida per una norma amb rang legal), considerant el caràcter reservat de la informació fiscal establert en l'article 95 de la Llei General Tributària i la finalitat de protecció del dret dels obligats tributaris a la confidencialitat de les seves dades fiscals, establert a l'article 34 de la mateixa LGT.
Impost de circulació de vehicles.
Número d'expedient de la reclamació: 827/2019
Sentit de la resolució: Pèrdua parcial de l'objecte de l'objecte de la Reclamació i desestimació parcial
D'acord amb aquests preceptes, la GAIP és competent per tramitar i resoldre aquesta Reclamació, ja que deriva d'una sol·licitud d'accés a informació pública adreçada a una administració obligada per la legislació de transparència, com l'Ajuntament de Blanes (article 3.1.a LTAIPBG).
En relació amb el primer punt de la sol·licitud que és objecte de reclamació (resposta escrita a quatre preguntes que un regidor de Ciutadans hauria formulat al Ple), l'Ajuntament l'ha remès ja a la resposta que es va donar en aquella sessió plenària, que es pot consultar al vídeo que es difon al portal web de l'Ajuntament, del qual li han proporcionat l'enllaç web.
La persona reclamant, però, insisteix en obtenir còpia de la resposta escrita a les preguntes, al·legant que d'acord amb el Reglament Orgànic Municipal l'Ajuntament està obligat a respondre-les per aquesta via.
No s'han aportat aquestes preguntes, de manera que no es té constància de si són preguntes formulades amb resposta oral al Ple (com sembla desprendre's de la informació aportada) o si són preguntes tramitades per obtenir-ne resposta escrita, com afirma la persona reclamant, però això no és rellevant en aquest procediment, sinó només si efectivament hi ha resposta escrita preexistent a la sol·licitud d'informació.
Efectivament, a preguntes de la GAIP, la persona reclamant ha aclarit que no té la condició de regidora ni té cap relació amb el regidor que va formular les preguntes la resposta escrita a les quals reclama; per tant, amb independència de les accions que corresponguin a aquell electe en relació amb l'atenció de les preguntes formulades en exercici de la seva funció de control al govern municipal i de l'empara que aquesta Comissió podria donar-li amb aplicació del seu règim legal d'accés, el cert és que la persona reclamant, que no té aquesta condició ni és l'autora de les preguntes, no pot per l'exercici del seu dret d'accés exigir a l'Ajuntament que elabori una resposta escrita si no ho havia fet ja, o que entri més en el fons de la qüestió del què ho va fer en la resposta oral al Ple que ja se li ha indicat.
La GAIP ha demanat a l'Ajuntament si consta documentada, prèviament a la sol·licitud d'informació, la resposta escrita a les quatre preguntes objecte de reclamació, i la resposta ha estat negativa.
Per tant, si la única resposta donada per l'Ajuntament és la resposta oral que consta a la videoacta que ja s'ha facilitat a la persona reclamant, sigui aquesta resposta més o menys extensa o satisfactòria quant al contingut, s'ha de considerar que l'Ajuntament ha atès adequadament la sol·licitud d'informació indicant l'enllaç web on consultar aquesta videoacta, i no té l'obligació d'elaborar-ne una de nova, ni tan sols de transcriure-la i lliurar-la com a resposta escrita en els propis termes en què es va contestar en el Ple, considerant que l'article 36.1.b LTAIPBG habilita que l'Administració pugui lliurar la informació en un format diferent al sol·licitat si la informació ja ha estat difosa o publicada en un altre format i s'hi pot accedir fàcilment, i en aquets cas ha d'indicar, com ja ha fet l'Ajuntament de Blanes, l'enllaç web on consultar-la.
Pel que fa a la segona qüestió, la resposta donada per l'Ajuntament a la sol·licitud de conèixer el nombre de targetes d'aparcament lliurades al regidor XXX és clara: una.
I el motiu pel qual s'ha concedit també s'ha manifestat clarament: la donen a totes les persones regidores.
Per tant, cal donar per satisfeta la sol·licitud en aquest punt, i totes les consideracions que fa la persona reclamant sobre la procedència de que en faci ús amb un vehicle que no és de la seva titularitat privada, sinó d'una societat mercantil i que destina al seu exercici professional, són completament alienes a aquest procediment i no han de ser tingudes en compte ni avaluades en aquesta Resolució.
Finalment, i en relació amb la tercera qüestió, l'Ajuntament ha desestimat l'accés invocant el caràcter reservat de la informació tributària.
Efectivament, la Llei 58/2003, de 17 de desembre, general tributària (LGT) en el seu article 95.1, disposa el següent "Les dades, els informes o antecedents obtinguts per l'Administració tributària en el compliment de les seves funcions tenen caràcter reservat i només poden ser utilitzats per a l'efectiva aplicació dels tributs o recursos la gestió dels quals tingui encomanada i per a la imposició de les sancions que siguin procedents, sense que puguin ser cedits o comunicats a tercers" llevat d'un seguit de supòsits que no tenen a veure amb aquest cas.
Aquesta obligació de reserva que s'imposa a l'Administració tributària té per finalitat garantir adequadament el dret dels obligats tributaria a la confidencialitat de la informació que li aporten, i que es recull en l'article 34.1 LGT: "Constitueixen drets dels obligats tributaris, entre altres, els següents: (...) i) El Dret, en els termes legalment previstos, al caràcter reservat de les dades, informes o antecedents obtinguts per l'Administració tributària, que només poden ser utilitzats per a l'aplicació dels tributs o recursos la gestió dels quals tingui encomanada i per a la imposició de sancions, sense que puguin ser cedits o comunicats a tercers, excepte en els supòsits que preveuen les lleis"
Ens trobem, doncs, davant d'un supòsit d'aplicació del que preveu l'article 21.2 LTAIPBG: "El dret d'accés a la informació pública també pot ser denegat o restringit si la informació té la condició de protegida i així ho estableix expressament una norma amb rang de llei", com ho és l'LGT.
Per tant, i a la vista de la normativa citada, cal concloure que l'Ajuntament ha aplicat correctament el límit previst a l'article 21.2 LTAIPBG (informació protegida per una norma amb rang legal), considerant el caràcter reservat de la informació fiscal establert en l'article 95 de la Llei General Tributària i la finalitat de protecció del dret dels obligats tributaris a la confidencialitat de les seves dades fiscals, establert a l'article 34 de la mateixa LGT.
Per les raons exposades, s'ha de considerar que la informació aportada per l'Ajuntament durant la tramitació d'aquesta Reclamació en relació amb els punts 1 i 2 és adequada, i això comporta la pèrdua sobrevinguda de l'objecte de la reclamació en relació amb aquests punts.
Pel que fa al punt 3 de la sol·licitud, s'ha de desestimar la reclamació i declarar adequada a dret la desestimació de l'accés a la informació tributaria de la societat mercantil i la persona regidora -identificades a la sol·licitud i aquí anonimitzades-, considerant que ha de prevaldre el dret a la confidencialitat de l'obligat tributari que es protegeix amb el caràcter reservat de la informació tributària, establerts als articles 34 i 95 LGT, que actuen com a límit al dret d'accés per aplicació de l'article 21.2 LTAIPBG.